By kvira on	 25/06/2019 23:03 პოლიტიკა
ჩვენ შევძელით, რომ საქართველოში ტურიზმი გახდა ერთ-ერთი ყველაზე სწრაფად მზარდი სექტორი, სადაც მოქალაქეების ძალიან დიდი ნაწილია დასაქმებული და იღებს შემოსავლებს და ჩვენი ამოცანა და ვალდებულებაა, დავიცვათ ჩვენი მოქალაქეების ეკონომიკური ინტერესები, – ასე უპასუხა საქართველოს პრემიერ-მინისტრმა მამუკა ბახტაძემ “მოამბის” წამყვანის კითხვას რუსეთის ფედერაციის პრეზიდენტის მიერ გამოცემულ ბრძანებასთან დაკავშირებით.
„მე დღესაც მივიღე წერილი სასტუმროს მფლობელებისგან აჭარის რეგიონიდან, სადაც კონკრეტულად, თითოეული მათგანი გამოხატავს თავის ემოციებს, თავის შეხედულებას ამ საკითხთან დაკავშირებით. ჩვენ ვართ ქართული სახელმწიფოს ინტერესების და ჩვენი მოქალაქეების ეკონომიკური შემოსავლის დაცვის სადარაჯოზე. ეს არის ჩვენი ვალდებულება. აქედან გამომდინარე, რა თქმა უნდა ჩვენ ყველაფერს გავაკეთებთ იმისთვის, რომ ეს პრობლემა მოკლე ვადაში იყოს დაძლეული. ამავე დროს, გავაგრძელებთ კიდევ უფრო ინტენსიურ პოლიტიკას, რომელიც გულისხმობს ჩვენი ეკონომიკის კონკურენტუნარიანობის კიდევ უფრო ამაღლებას”, – განაცხადა მამუკა ბახტაძემ.
„როდესაც ჩვენ ვსაუბრობთ ტურისტებზე რუსეთიდან, ბუნებრივია აქ ძალიან მნიშვნელოვანი კომპონენტი აქვს ხალხთაშორის ურთიერთობას. ის ხალხთაშორისი ურთიერთობები, რომელიც ტურიზმის სექტორის განვითარებამ გამოიწვია, ჩვენთვის ძალიან მნიშვნელოვანია. რუსეთიდან, ისევე როგორც სხვა ქვეყნებიდან ჩამოსული ტურისტები, საქართველოში სტუმრობის შემდეგ, რეალურად მონაწილეობენ საერთაშორისო ასპარეზზე ჩვენი ქვეყნის პოზიტიური იმიჯის განმტკიცებაში, რაც ძალიან მნიშვნელოვანია ჩვენთვის, საქართველოს წინაშე არსებული გამოწვევების გათვალისწინებით”, – აღნიშნა მთავრობის მეთაურმა.